তবে দলমত নির্বিশেষে এদেশের মানুষ যে এখনও দেশপ্রেমিক, তার প্রমান এই গণজাগরন। শাহবাগ স্কয়ারে যে প্রানের জোয়ার তাতে অনেক কিছু শেখার আছে। এ জোয়ার থেকে বিএনপির শেখা উচিত। এরশাদ বিরোধী আন্দোলনের শেষ দিকে এরকম হঠাৎ করেই উত্তাল হয়েছিল দেশ। বিএনপি’র এখন বোঝা উচিত যে এদের মধ্যে একটা বড়ো অংশই কিন্তু আওয়ামী লীগের সমর্থক নয়। তারা উদার আধুনিক ডানপন্থী। এরা যেমন মসজিদে নামাজ পড়ে, তেমনি পহেলা ফালগুনে বাসন্তী রঙয়ের শাড়ী পড়ে। এরা বিএনপির ভোটার। এ অভূতপূর্ব জনতা কিন্তু যুদ্ধাপরাধেিদর বিচার নিয়ে মোটেও বিভ্রান্ত নয়। দ্বিধান্বিত বরং বিএনপির মধ্য সারির কর্মীরা। এদেরও সমর্থন এ আন্দোলনে। তারা অংশ নিতে পারছে না। এ আন্দোলন বিএনপিকে একমুখী রাস্তার মাথায় ঠেলে দিয়েছে। এখন বিএনপির উচিত, জামায়াতকে ত্যাগ করা, অথবা জামায়াতকে সব যুদ্ধাপরাধীদের দল থেকে বাদ দিতে বলা। এতে বিএনপি জাতীয় ঐক্যের এই স্মরনীয় মূহুর্তে ঐতিহাসিক দায়িত্ব পালনে সমর্থ হতে পারে। নয়তো আগামী নির্বাচন বিএনপির জন্যে খুব সুখকর হবে না বলেই মনে হচ্ছে। আওয়ামী লীগ পর্দার আড়ালে জামায়াতের সঙ্গে সমঝোতা করেছে কিনা জানি না। তবে আওয়ামী লীগ জামায়াতকে নিষিদ্ধ করবে না। জামায়াতকে চেপে ধরে এখন যুদ্ধাপরাধীদের মুক্ত দল গঠন করার কথা বলা উচিত বিএনপি’র। বিএনপি এরকম প্রস্তাব দিলে আওয়ামী লীগের কথিত সমঝোতার প্রক্রিয়া ভেস্তে যাবে। তাছাড়া বিএনপিকে এটা করা উচিত কারণ তারাই এ সকল যুদ্ধাপরাধীদের জামায়াত নামে বাংলাদেশে রাজনীতির সুযোগ করে দিয়েছে। যারা ফাসিতে না চড়লেও এতদিনে ইতিহাসের আস্তাকুড়ে থাকার কথা।